קלרנס אלן

קלרנס רודריק אלן (באנגלית: Clarence Roderic Allen; 15 בפברואר 1925 – 21 בינואר 2021) היה גאולוג אמריקאי שהתמקד בחקר הסייסמולוגיה.

 ביוגרפיה מוקדמת 
אלן נולד בפאלו אלטו, קליפורניה. במלחמת העולם השנייה בין השנים 1943 ל-1946 שירת כנווט במטוסי B-29 של חיל האוויר של הצבא באוקיינוס השקט

בשנת 1949 השלים את התואר הראשון בפיזיקה, אותו התחיל עוד בטרם התגייס לצבא, בריד קולג' שבפורטלנד אורגון. את התואר השני והדוקטורט עשה במכון הטכנולוגי של קליפורניה – קאלטק בשנת 1951 ו-1954 בהתאמה. התזה שלו חקרה את העתק סן אנדראס באזור מעבר סן גורגוניו (בין ביומונט לפאלם ספרינגס).

 קריירה 
לאחר השלמת הדוקטורט, היה כשנה במינוי עוזר פרופסור באוניברסיטת מינסוטה, ואז, ב-1955 נקרא לחזור לקאלטק, בעקבות מותו של ג'והן פֵּיטֶר בּוּוָואלְדָה, שהיה גאולוג סטרוקטורלי והנדסי, ואלן נקרא לגשר על הפער שנוצר שם. הוא קיבל מינוי של עוזר פרופסור, וב-1959 הוא הפך לפרופסור חבר וב1964 לפרופסור מן המניין.

אלן הצטרף ל-Caltech בתקופה שבה המכון הרחיב את הרשת הסייסמית בקליפורניה. הוא היה חלוץ מוקדם בתחום הסיסמוטקטוניקה, שחקר את הקשר בין ההעתקים באזור לבין רעידות האדמה המתרחשות בו. הוא עבד עם השמות המיוחדים אז בקאלטק: צ'ארלס ריכטר ובֶּנוֹ גוטנברג, אבל הצטרף למעבדה הסיסמולוגית של קאלטק בתקופה שבה "הלפיד" הועבר מהם לדור הבא של סיסמולוגים. פרנק פרס נכנס לתפקיד מנהל מעבדת הסייסמו ב-1957, הביא טכנולוגיית מחשבים חדשה, והרחיב את היקף חקר השטח של המעבדה, וגייס צוות צעיר יותר.

על התפקיד החשוב שמילא אלן לאחר מותו של בווואלדה אמרה הסייסמולוגית לוסי ג'ונס, ש"אלן גישר על הפער בין הגאופיזיקה לגאולוגיה: מצד אחד יש את הפיזיקאים שמחשבים משוואות גלים תאורטיות, מפרשים גלים בזמן שהם נעים בתוך כדור הארץ, בעוד שגאולוגים יוצאים לשטח וממפים את מה שהם רואים, תוך שימוש בקשרים גאומטריים בין גופים שונים כדי להבין זאת. אלן היה מישהו שיכול היה להתמקם בין שתי הקבוצות". הירו קאנאמורי מוסיף על כך שאלן היה גאולוג שטח מעולה, אבל עם הכשרתו בפיזיקה לתואר ראשון, הוא יכול היה לתקשר טוב מאוד עם סיסמולוגים רבים של קלטק, שהרקע העיקרי שלהם היה פיזיקה".

בין השנים 1965 ל-1967 אלן שימש כמנהל הזמני של המעבדה הסיסמולוגית של קאלטק, ובין השנים 1967–1968 והיה ממלא מקום יושב ראש החטיבה למדעי הגאולוגיה והפלנטריה בקאלטק. במהלך הקריירה שלו, הוא נודע בעיקר בזכות תרומתו להערכת סיסמיוּת ותנועות העתקים באזורים שבהם רעידות אדמה נפוצות.

המחקרים של אלן קידמו באופן משמעותי את ההבנה של פעילות סיסמית ומערכות העתקים במיוחד בדרום קליפורניה. הוא סייע בחקר הקשר בין מערכות העתקים גאולוגיים וסכנות רעידות אדמה, ותרם לתחום הסיסמוטקטוניקה.

ב-9 בפברואר 1971, רעידת האדמה בסן פרננדו במגניטודה 6.6, קרעה את הפינה הצפון-מזרחית של עמק סן פרננדו, נהרגו 65 בני אדם וגרמה לנזק של יותר מ-500 מיליון דולר. האירוע לא רק גרם להרחבת ניטור רעידות האדמה בדרום קליפורניה, אלא גם דרבן את אלן להיות מעורב בחקיקה של רעידת אדמה. לאחר מכן, אלן הלך לסקרמנטו, בירת קליפורניה והסביר למחוקקים שגאולוגים יודעים היכן נמצאים ההעתקים הפעילים ושרעידת אדמה כמו סן פרננדו בהחלט תתרחש שוב בקליפורניה. בשנת 1972, בית המחוקקים בקליפורניה העביר את חוק אלקוויסט פריולו לחקר אזורים סייסמיים המועדים לפורענות, האוסר על בנייה על פני העתקים פעילים אלה.

אלן היה נשיא החברה הסיסמולוגית של אמריקה ב-1975 וושנה קודם לכן נשיא החברה הגאולוגית של אמריקה. הוא היה חבר באיגוד האמריקאי לקידום המדע, באיגוד הגיאופיזי האמריקאי ובחברה הגאולוגית של אמריקה. ב-1975 הוא נבחר לעמית באקדמיה האמריקאית לאמנויות ומדעים. אלן היה חבר באקדמיה הלאומית למדעים ובאקדמיה הלאומית להנדסה מאז 1976.

אלן נפטר ב-21 ינואר 2021 בגיל 95.

 ביאורים 

 הערות שוליים 

קטגוריה:גאולוגים אמריקאים
קטגוריה:חברי האקדמיה הלאומית להנדסה של ארצות הברית
קטגוריה:אמריקאים שנולדו ב-1925
קטגוריה:אמריקאים שנפטרו ב-2021